নির্বাচন কমিশন ভোটের দিন যে ১৪৪ ধারা জারি করেছে, তার ব্যাখ্যা দিতে এগিয়ে এল তৃণমূল।
কমিশনের সিদ্ধান্ত নিয়ে ‘বিভ্রান্তি’ দেখা দিয়েছিল বলে রবিবার দাবি করেছেন তৃণমূলের সহ-সভাপতি মুকুল রায়। তিনি বলেন, ‘‘ভোটের দিন সংশ্লিষ্ট জেলায় ১৪৪ ধারা জারি হয়েছে বলে বিভ্রান্তি তৈরি হয়েছিল। তা হয়নি। নির্বাচনের জন্য বরাবর যে ব্যবস্থা থাকে, এবারও তা-ই রয়েছে।’’
পঞ্চম দফায় আজ, সোমবার উত্তর ২৪ পরগনা এবং হাওড়া জেলার ৪৯টি আসনে ভোটগ্রহণ। তার ঠিক ২৪ ঘণ্টা আগে তৃণমূলের তরফে এই ব্যাখ্যা কেন দিতে হল, তা নিয়ে রাজনীতির কারবারিদের একাংশের মধ্যে প্রশ্ন উঠেছে। শাসকদলকে কেন কমিশনের সিদ্ধান্তের ব্যাখ্যা দিতে হচ্ছে? এই প্রশ্নের জবাবে মুকুল বলেন, ‘‘কমিশন গোটা জেলায় ১৪৪ ধারা জারি করেনি। অথচ সেইরকম একটা প্রচার হয়েছে। অনেকেই বিভ্রান্ত হয়েছেন। ফোন করেছেন। তাই আমরা বিষয়টি স্পষ্ট করে দিতে চেয়েছি।’’ 
প্রসঙ্গত, শনিবারই নির্বাচন কমিশনের তরফে ভোট সংক্রান্ত সমস্ত বিধি-ব্যবস্থার কথা জানিয়ে দেওয়া হয়েছিল। সেই সঙ্গে কমিশন জানিয়ে দিয়েছিল, কোথায়, কত কেন্দ্রীয় বাহিনী থাকবে, তা-ও।
গোটা জেলায় ১৪৪ ধারা জারি হয়নি, এই বার্তা কি শাসকদলের কর্মীদের জন্য যাতে তাঁরা অবাধে ভোট করাতে পারেন? বিরোধীরা এই প্রশ্ন তুললেও মুকুল বলেন, ‘‘কমিশন যে নিয়মে ভোট করছে, তা ১৯৫২ সাল থেকেই দেশে চালু রয়েছে। সর্বত্র ১৪৪ ধারা হয় নাকি! তাতে তো পাঁচ বা পাঁচের বেশি জমায়েত নিষিদ্ধ। অনেক বাড়িতেই পাঁচজন, সাতজন বা ১০ জন ভোটার রয়েছেন। তাঁরাও তো একসঙ্গে ভোট দিতে যান।’’ শনিবারই কমিশনের এই সিদ্ধান্ত গুরুত্বহীন বলে দাবি করে উত্তর ২৪ পরগনা জেলা তৃণমূলের সভাপতি জ্যোতিপ্রিয় মল্লিক বলেছিলেন, ‘‘১৪৪ কেন, ২৮৮ ধারা ঘোষণা করে দিক কমিশন। জেলায় তৃণমূল একই জায়গায় থাকবে। কোনও সমস্যা হবে না।’’ নির্বাচনে শাসকদলের গা-জোয়ারির যে আশঙ্কা বিরোধীরা করছে, তাতে অবশ্য আমল দেননি মুকুল। তিনি বলেন, ‘‘সারা রাজ্যে মানুষ গণতন্ত্রের উত্সবে নেমেছেন। আগামী পর্বের ভোট শেষ হলেই মমতা বন্দ্যোপাধ্যায়ের সরকার গঠন নিশ্চিত হয়ে যাবে।’’